Kuffa, Štefan, poslanec NR SR (2013-02-05):
Ďakujem za slovo. Vážená pani ministerka, vážený pán podpredseda, pán predseda, môj kolega z výboru, milé kolegyne, kolegovia, dovoľte mi niekoľko slov k predkladanému návrhu zákona a rovnako aj k ďalším pozmeňovacím návrhom. Chcel by som v úvode hneď poukázať na pozmeňovací návrh pána Andreánskeho, ktorý predkladal na našom zdravotníckom výbore dva pozmeňovacie návrhy. A chcem sa dotknúť práve pozmeňovacieho návrhu, kde navrhovaná úprava s princípom zmluvnej voľnosti ruší povinnosť uzatvoriť zmluvu o poskytovaní zdravotnej starostlivosti s príslušnou zdravotnou poisťovňou, teda ruší povinnosť poskytovateľa všeobecnej ambulantnej starostlivosti. V reálnej praxi sa môže naozaj to stať, ak táto povinnosť sa zruší, ja to osobne nevnímam ako za dobrú vec, pretože v mnohých chudobných regiónoch Slovenska sa môže stávať to, že sa zhorší prístup k zdravotnej starostlivosti u mnohých občanov. Myslím si, že vo veľkých mestách nemusí byť tento problém, pretože títo občania, myslím si, aspoň že teda majú na to, aby si zaplatili toho lekára, ale v tých obciach a regiónoch mnohých miest a obcí Slovenska na to tí samotní poistenci mať nebudú. Čo sa týka pozmeňovacieho návrhu výmenných lístkov u lekárov, teda aby predpisovali, teda aby tie výmenné lístky šli od lekárov prvého kontaktu, či sú to pediatri alebo všeobecní lekári, tak ja si dovolím mať tak aj trošku iný odlišný názor, však, samozrejme, môžeme ho mať rôzny, ja keď som mal možnosť ako komunikovať s lekármi, lekári vítajú ako túto zmenu, tak mne sa to zdá tiež logické, aj poviem aj dôvod. Bude to teraz tak vyzerať, možno pán predseda bude aj spokojný, to, čo odprezentujem, no ale jednoducho stáva sa v praxi aj iná vec. To nie je len to, že, ja neviem, bolí ma ucho alebo čosi také, a stojím v tej ambulancii medzi ľuďmi a pacientmi s chrípkou, ale sú chronickí, tzv. chronickí, by som povedal, hypochondri, ktorí chodia stále s nejakým problémom a špeciálnym, a oni nejdú cez svojho obvodného lekára, idú priamo za špecialistami. Ja keď pozerám veľakrát tie ambulancie špecialistov, tak tie sú prepchané. Vlastne, to je tá druhá stránka mince, hej, že keď my ako občania, na jednej strane je to síce pre občanov dobré, že slobodne sa môžu rozhodnúť, ale zas na druhej strane si uvedomujem aj tú skutočnosť, akoby my občania sme ešte neboli dostatočne zrelí na to, aby sme to naozaj efektívne využívali. Potom sa to stáva, že sa to zneužíva. A v podstate potom tie ambulancie špeciálne, a to je jedno, či je to kardiológia, nefrológia alebo neurológia, alebo čokoľvek, alebo krčné a podobne, tak sú tieto zase špecializované lekárne, teda ambulancie sú prepchaté. Samozrejme, aj tieto výkony, neviem to porovnať z hľadiska financií, že čo je, pani ministerka, ekonomicky výhodnejšie, ak to tie výkony urobí ten lekár prvého kontaktu alebo špecialista. No dovolím si to povedať takto tuná z voleja, že ten špeciálny zákrok je aj ekonomicky náročnejší vo vzťahu k vykazovaniu, vo vzťahu k postaveniam zdravotným, teda aj tá nákladovosť, by som povedal, na tú liečbu a starostlivosť o našich občanov tu stúpa. Teda ja, keď som mal možnosť komunikovať, dúfam, že to nehovorím zle, ale s lekármi keď som komunikoval, tak z mojej pozície a s tými, s ktorými som bol dostupne, tak tie výmenné lístky a zavedenie týchto výmenných lístkov, vítajú. Tu by som chcel poprosiť, neviem, či vôbec to je možné, ale ak by pán kolega Andreánsky ten prvý pozmeňovák stiahol, neviem, že či to je možné, udeje sa to, tak ďakujem, hej. Tak v podstate myslím si, že to by bolo k tomu, čo som chcel povedať. Ďalšia vec, ktorá tuná je. O tomto návrhu zákona, ja som to pani ministerke aj v prvom čítaní povedal, že nebudem hlasovať zaň, žiaľ, nebudem. Aj som povedal dôvod. A myslím si, že z tohto pléna, keď som dával pozor, v prvom čítaní bol som, pani ministerka, sám, ktorý som hlasoval proti. A dôvod je ten istý, ktorý zopakujem, a dneska ste ho tiež v úvode aj uviedli. A to je práve sterilizácia žien a informovaný súhlas v jazyku národnostných menšín. Ja v zásade, pani ministerka, som zásadový človek. Ja som zásadne proti sterilizáciám. Niekoľkokrát som tuná v tomto pléne vystúpil. Tak ani cez takúto, by som povedal, skutočnosť, hej, nebudem hlasovať, žiaľ, za tento návrh zákona, ale ja neviem, možno niekto sa bude tešiť, niekto bude smútiť, ale tak už veci vlastne sú tu. Toto plénum ako rozhodne v tejto veci. Toto je jeden z tých vážnych dôvodov, prečo nebudem hlasovať. Trošinku tak, ak mi dovolí to pán podpredseda, vrátim sa len málinko k predchádzajúcemu pánovi ministrovi a antidiskriminačnému zákonu. Mňa v tej chvíli to tak nenapadlo, ale viem si predstaviť aj skutočnú diskrimináciu. Tá, ktorá tu bola predkladaná, boli sme z tohto pléna, však sme hlasovali už o tomto návrhu zákona, boli sme len dvaja poslanci, ktorí sme hlasovali proti tomuto návrhu zákona. Už je to odhlasované. Väčšina bola za, takže tento zákon je ako schválený. Ale ja tu na druhej strane, tu by som to vítal, že bola tá pozitívna diskriminácia žien. A ženy boli zvýhodňované. Ale koľkokrát v tej reálnej praxi, a chcem sa dotknúť práve tejto oblasti, kde my muži naozaj sme diskriminovaní a zároveň aj bezmocní. Kedy? Keď tehotná matka, žena rozhoduje o bytí alebo nebytí svojho budúceho dieťaťa, o potrate. Kde je otec? Ja sa pýtam, kde je otec? Kto sa pýta otca na názor? Jednoducho, tak je to pertraktované a predkladané tejto spoločnosti, že žena má právo. No dobre, žena má právo, síce ja to síce súhlasím s tým, ale rozhodovať o sebe samej, ale nie o niekom cudzom. A to je v podstate to budúce dieťa, ktoré sa má narodiť. Ešte nikdy sa nestalo, že z počatého dieťaťa žena by porodila psa alebo mačku, alebo stoličku, alebo stôl, či už živý alebo neživý predmet, ale vždycky je to tak, že porodí dieťa. Vždycky. Pohľad na otázku života môj je iný. Samozrejme, nemusíte kolegovia s tým súhlasiť. Dovolím si tu ešte pripomenúť jednu vec, ktorá bola preberaná minulý týždeň na našom výbore, kde okrem dvoch bodov programu som si dovolil otvoriť ešte aj ja túto rozpravu, kde som požiadal pani ministerku, aby nám podala vysvetlenie k potratovým pilulkám Medabon a Mifegyne. Na moju otázku pani ministerka minulý týždeň v utorok uviedla k týmto potratovým pilulkám toto, dovolím si to citovať: „V tejto chvíli naša vyhláška nepozná chemické prerušenie tehotenstva, takže pokiaľ by lekár aplikoval tento liek,“ podčiarkujem liek, ja to nepovažujem za liek, ale za otravu tieto dve pilulky, „skutočne sa dopúšťa porušenia zákona.“ Je to chvályhodné, že to pani ministerka povedala. Nie je možné legálne vykonať chemické prerušenie tehotenstva. Toto povedala pani ministerka na našom zdravotníckom výbore. Dodávam – to je môj osobný postoj –, že ani zákon o umelom prerušení tehotenstva, zákon č. 73/1986 Z. z., § 7, neumožňuje vykonať, resp. vykonávať potrat mimo zdravotníckych zariadení. To nám potvrdila aj pani ministerka a to aj uznala, že chemický potrat, ktorý sa realizuje v podstate tuná, vzbudzuje riziko, že tento potrat v podstate sa aj reálne prakticky realizuje mimo zdravotníckych zariadení. Okrem iného aj podľa textu príbalového letáku týchto dvoch piluliek, žena môže potratiť doma aj na ulici, v autobuse a kdekoľvek. Teda toto hovorí príbalový leták týchto dvoch piluliek. Teda inak, ženy budú potrácať mimo zdravotníckych zariadení. Kde? Kdekoľvek na ulici. To nevieme kde, lebo ani netušíme, ani nevieme, kde túto ženu práve toto postihuje. Je to úplne absurdné pre 21. storočie. Chemický potrat zdanlivo by mohol byť predkladaný alebo tieto pilulky, že aké to je humánne, aké je to dobré. Je to čosi hrozné, čosi strašné, pretože, čo som sa mal možnosť poradiť s odborníkmi, tak tento potrat prebieha tak, že najprv je zabité dieťa, potom sú umelo vyvolávané kontrakcie uteru maternice a dochádza k tomu potratu. Dochádza k tomu potratu bez dohľadu lekára odborníka a naozaj sa to môže stať úplne absurdne a paradoxne na ulici alebo v autobuse, kde si to neviem ani predstaviť, že by čosi také sa mohlo stať. Aj vyhláška k zákonu č. 73/1986 o umelom prerušení tehotenstva bližšie určuje, že potrat sa vykoná v zariadení ústavnej starostlivosti. Jednak to hovorí aj zákon, aj vykonávacia vyhláška ministerstva zdravotníctva. Otázka na pani ministerku, ŠÚKL je podriadený vám, pani ministerka, alebo rozhoduje sám? Štátny ústav pre kontrolu liečiv. Je podriadený ministerstvu? Áno. Spadá. Ďakujem. No ale ak to páni zo ŠÚKL ešte nepočuli, tak odkazujem, že minister tejto krajiny dal vyhlásenie verejné, že u nás nie je možné legálne vykonať chemické prerušenie tehotenstva. Toto odkazujem pre nich. Preto majú, resp. dávno mali konať, zrušiť túto registráciu potratových tabletiek Medabon a Mifegyne – dôvod jednoduchý – ich registrácia je v rozpore s naším zákonom, s našou legislatívou. Treba ich len odtiaľ vyradiť alebo jednoduchý spôsob, stačí ich len tam vyškrtnúť. Samozrejme, ja to pomenovávam laicky, ale myslím si, že ak sa chce, je to možné, máme sa o čo oprieť. Platná legislatíva stále tuná je. Registrácia piluliek bola nelegálna a nie nevyhnutná. ŠÚKL je povinne tieto registrácie zrušiť, pretože sa dostávame do rozporu so zákonom, a lekári, ktorí by, ak by sa začala tá distribúcia a konali by v tej veci, dostávali by sa do rozporu so zákonom, pani ministerka, sama ste to uviedli aj na našom zdravotníckom výbore. A to, myslím, že nikto nechce, aby naši lekári boli skrze práve takejto potratovej pilulky kriminalizovaní. V závere len chcem toľko spomenúť, že pri týchto pilulkách obeťou sa naraz stávajú dvaja. To je matka a dieťa. Zabíja táto pilulka telo dieťaťa a dušu ženy. Tú dušu ženy zabíja natoľko, že veľakrát tie postaborčné syndrómy, a ženy, ktoré trpia depresiami, sú poznačené na celý život a veľmi ťažko sa vysporiadavajú s takouto skutočnosťou. Navyše pri chemickom potrate, tento potrat je realizovaný pri plnom vedomí. Nechcem hovoriť, že ten chirurgický potrat je lepší a chemický je ten horší. Aj jeden, aj druhý je zlý, rovnako sú zlé obidva tieto typy, typy potratov. Veľakrát dochádza k tomu, že pri chemickom potrate, tá maternica sa nevyčistí. Bulvár bude písať a predkladať našim dievčatám a ženám to, že dochádza len k nejakej silnejšej menštruácii a v podstate k ničomu inému nedochádza. Veľakrát – a to je tá skutočnosť – v maternici zostávajú zvyšky tiel z dieťaťa. Neraz naozaj tieto ženy aj na tieto následky zomierajú. Viem si to živo predstaviť, ak by čosi také sa udialo na ulici alebo v autobuse. Môže sa stať, že naozaj aj reálne táto žena zomrie. V Poľsku a Maďarsku – dve susedné krajiny – túto registráciu odmietli a táto registrácia nebola zrealizovaná ani v Poľsku, ani v Maďarsku. Demografický vývoj na Slovensku, myslím si, že nie je až taký priaznivý a taký dobrý, aby sme si mohli dovoliť takýto luxus a zabíjali nenarodené deti. Určite nie, pretože nijaké – ani školské, ani zdravotnícke, ani sociálne reformy nebudú. Nebudú, lebo nebudú pre koho. Poprosil by som vás, pani ministerka, z tohto miesta, aby silou vašej osobnosti ste sa zasadili za to, aby z tohto registra tieto dve potratové pilulky, ktoré ja neoznačujem za liek, ale za otravu, aby naozaj boli vyškrtnuté a vymazané z tejto registrácie. Ďakujem pekne za pozornosť.